Euroopa Liidu Teataja L 191 , 13/07/2001 Lk 0043 - 0044



Komisjoni otsus, 6. juuni 2001, Euroopa väärtpaberituru reguleerijate komitee loomise kohta (teatavaks tehtud numbri K(2001) 1501 all) (EMPs kohaldatav tekst) (2001/527/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut ning arvestades järgmist: (1) EÜ asutamislepingu artiklite 49 ja 56 kohaselt on ühenduse esmatähtsad eesmärgid teenuste osutamise vabadus ja kapitali vaba liikumine. (2) Finantsteenuste tõelise siseturu ülesehitamine on äärmiselt oluline majanduskasvu suurendamiseks ja töökohtade loomiseks ühenduses. (3) Komisjoni koostatud finantsteenuste tegevuskavas [1] nähakse ette hulk meetmeid, mis on vajalikud finantsteenuste ühtse turu ülesehitamiseks. (4) Märtsis 2000 Lissabonis toimunud kohtumisel soovitas Euroopa Ülemkogu selle tegevuskava rakendada aastaks 2005. (5) 17. juulil 2000 asutas nõukogu Euroopa väärtpaberituru reguleerimiseks tarkade komitee. (6) Tarkade komitee lõpparuandes kutsuti üles kahe komitee ehk liikmesriikide kõrgetasemelistest esindajatest koosneva Euroopa väärtpaberikomitee ja väärtpaberite valdkonnas pädevate siseriiklike asutuste juhtivatest esindajatest koosneva Euroopa väärtpaberituru reguleerijate komitee loomisele, kelle ülesanne oleks muu hulgas komisjoni nõustamine. (7) Euroopa Liidu väärtpaberituru tõhusamat reguleerimist käsitlevas resolutsioonis tervitas Stockholmis kokku tulnud Euroopa Ülemkogu komisjoni kavatsust luua vormiliselt sõltumatu reguleerijate komitee, nagu tarkade komitee aruandes soovitati. (8) Euroopa väärtpaberituru reguleerijate komitee peaks toimima sõltumatu organina, kes analüüsib väärtpaberite valdkonna küsimusi, arutleb nende üle ja annab nende kohta nõu komisjonile. (9) Euroopa väärtpaberituru reguleerijate komitee peaks lisaks kaasa aitama ühenduse õigusaktide järjepidevale ja õigeaegsele rakendamisele, tagades siseriiklike järelevalveasutuste tõhusama koostöö, tehes vastastikuseid eksperdihinnanguid ja edendades parimaid tavasid. [2] (10) Euroopa väärtpaberituru reguleerijate komitee peaks sätestama oma töökorra ja säilitama tihedad koostöösidemed komisjoni ja Euroopa väärtpaberikomiteega. Komitee peaks valima esimehe oma liikmete hulgast. (11) Euroopa väärtpaberituru reguleerijate komitee peaks ulatuslikult ja aegsasti ning avatud ja läbipaistval viisil konsulteerima turul osalejate, tarbijate ja lõppkasutajatega. (12) Euroopa väärtpaberituru reguleerijate komitee peaks koostama oma kodukorra ning täielikult järgima institutsioonide õigusi ja asutamislepinguga kehtestatud institutsioonide tasakaalu [3], ON VASTU VÕTNUD JÄRGMISE OTSUSE: Artikkel 1 Ühenduses luuakse sõltumatu väärtpaberitega tegelev nõuanderühm, Euroopa väärtpaberituru reguleerijate komitee (edaspidi "komitee"). Artikkel 2 Komitee ülesanne on komisjoni nõustamine eelkõige väärtpaberite valdkonna rakendusmeetmete eelnõude ettevalmistamisel kas komisjoni taotlusel komisjoni poolt vastavalt asja kiireloomulisusele ettenähtud tähtaja jooksul või komitee omal algatusel. Artikkel 3 Komitee koosneb väärtpaberite valdkonnas pädevate siseriiklike asutuste kõrgetasemelistest esindajatest. Iga liikmesriik nimetab oma pädeva asutuse kõrgetasemelise esindaja, kes osaleb komitee koosolekutel. Komisjon osaleb komitee koosolekutel ja nimetab komitee aruteludel osalemiseks kõrgetasemelise esindaja. Komitee valib oma liikmete hulgast esimehe. Komitee kutsub eksperte ja vaatlejaid oma koosolekutel osalema. Artikkel 4 Komitee säilitab tihedad koostöösidemed komisjoni ja Euroopa väärtpaberikomiteega. Komitee võib luua töörühmi. Artikkel 5 Enne oma arvamuse edastamist komisjonile konsulteerib komitee ulatuslikult ja aegsasti ning avatud ja läbipaistval viisil turul osalejate, tarbijate ja lõppkasutajatega. Artikkel 6 Komitee esitab komisjonile aastaaruande. Artikkel 7 Komitee võtab vastu oma kodukorra ja sätestab oma töökorra. Artikkel 8 Komitee alustab tegevust 7. juunil 2001. Brüssel, 6. juuni 2001 Komisjoni nimel komisjoni liige Frederik Bolkestein [1] K(1999) 232 (lõplik). [2] Tekst võetud Stockholmis kokku tulnud Euroopa Ülemkogu resolutsiooni punkti 6 kolmandast lõigust. [3] Tekst võetud Stockholmis kokku tulnud Euroopa Ülemkogu resolutsiooni preambuli viimasest lõigust. --------------------------------------------------